สมัครรับเลือกตั้ง สมาชิก อบต. และนายก อบต. คุณสมบัติไม่ครบมาสมัคร มีโทษทางอาญา
พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง (กกต.) กล่าวว่า วันนี้เป็นวันแรกของการเปิดรับสมัครผู้สมัครรับเลือกตั้งองค์การบริหารส่วนตำบล (อบต.) 5,300 แห่งทั่วประเทศ ทั้งสมาชิก อบต. และนายก อบต. ตั้งแต่เวลา 8.30 น.-16.30 น. และจะเปิดรับสมัครไปจนถึงวันที่ 15 ตุลาคมนี้ ขอให้ผู้ที่จะสมัครรับเลือกตั้ง พิจารณาข้อห้ามต่างๆ ว่าตนเองผ่านคุณสมบัติมีสิทธิ์สมัครหรือไม่ โดยมีข้อห้ามเหมือนกรณีผู้สมัครรับเลือกตั้ง ส.ส. หากคุณสมบัติไม่ได้ แม้สมัครได้แต่ภายหลังตรวจพบจะถูกดำเนินคดีอาญา โดยหลังปิดรับสมัครวันที่ 15 ตุลาคม 2564 ก่อนจะประกาศรายชื่อผู้สมัครที่ผ่านการตรวจสอบในวันที่ 22 ตุลาคม 2564 จากนั้นจะเปิดอากสให้ผู้มีคุณสมบัติครบแต่ไม่ผ่านการตรวจสอบสามารถใช้สิทธิ์โต้แย้งได้ ก่อนจะถึงวันเลือกตั้งจริง 28 พฤศจิกายนนี้ระหว่างนี้ กกต. จะมีการอบรมเจ้าหน้าที่ในการจัดการเลือกตั้ง อบต.ทั่วประเทศ โดยเน้นย้ำมาตรการป้องกันโรคโควิด -19 ให้มีการตรวจวัดอุณหภูมิ หากผู้มีสิทธิ์เลือกตั้งอุณหภูมิสูงหรือสงสัยโรคโควิด ต้องจัดคูหาแยกพิเศษให้ ส่วนปัญหาน้ำท่วมยังไม่มีรายงานว่าจะมีปัญหากระทบต่อการจัดการเลือกตั้ง สำหรับผู้มีสิทธิ์เลือกตั้งนั้น กกต.จะส่งหนังสือแจ้งเจ้าบ้านว่าใครบ้างที่มีสิทธิ์เลือกตั้ง หากรับแล้วมีชื่อเกินที่ไม่รู้จัก รีบต้องรีบแจ้งกลับ หรือหากลูกหลานในบ้าน อายุครบ 18 ปี ในวันที่จะมีการเลือกตั้งแล้วไม่มีชื่อก็สามารถแจ้งเพิ่มชื่อผู้มีสิทธิ์เลือกตั้งได้